এক বছর মেয়াদি এফডিআর হিসাব খোলা হয়েছিল ১২ দশমিক ৫০ শতাংশ হারে। কিন্তু তিন বছর পর গ্রাহক দেখলেন, মুনাফা পাচ্ছেন সাড়ে ৫ শতাংশ হারে! তার ওপর আবার আয়কর এবং আবগারি শুল্কের বাগড়া। কিছুতেই গ্রাহকের হিসাব মিলছে না। ব্যাংকারকে বললেন, ‘হিসাব খোলার সময় আমাকে বলেছেন, সাড়ে ১২ শতাংশ হারে মুনাফা দেবেন, আর এখন মাত্র পাঁচ দশমিক ৫০ শতাংশ হারে মুনাফা দিচ্ছেন?’ ব্যাংকার: ‘আপনার সঙ্গে ব্যাংকের চুক্তি অনুযায়ী প্রথম ১২ মাস আপনি ১২ দশমিক ৫০ শতাংশ হারেই মুনাফা পেয়েছেন। পরবর্তী দুবার নবায়নকালে ব্যাংকের আমানতের মুনাফার প্রচলিত যে হার ছিল, সেই হারেই আপনার এফডিআর হিসাবটি নবায়ন করা হয়েছে।’ গ্রাহক: ‘না, হিসাব খোলার সময় তো আমাকে এ রকম বলেননি।’ ব্যাংকার: ‘আপনাকে নিশ্চয় হিসাব খোলার সময় বুঝিয়ে বলা হয়েছে, আপনি হয়তো বুঝতে পারেননি, কিংবা ভুল বুঝেছেন; আর ব্যাংকের সঙ্গে করা চুক্তিমতো প্রথম ১২ মাস আপনাকে ব্যাংক ১২ দশমিক ৫০ শতাংশ হারেই মুনাফা দিয়েছে। পরবর্তী দুই বছর ব্যাংক আপনাকে কোনো মুনাফা না দিলেও পারত, কিন্তু ব্যাংক আপনাকে বঞ্চিত না করে প্রচলিত এফডিআর হিসাবের জন্য প্রযোজ্য হারে আপনাকে মুনাফা প্রদান করেছে। কোনো ব্যাংকার আপনাকে ভুল বা মিথ্যা তথ্য কেন দেবেন?’